Vittorio Bersezio/Le miserie 'd monsú Travet/pàgina 19
Sena terssa

Travet, Rusca e Moton.

TRAVET (tut afanà) Dio! com'i son cors! I son tut ant un'acqua. E sí c'a fa freid!

RUSCA Oh! a l'è sí monssú Travet.

MOTON Cerea. A l'è vnú un po' tard ancheui.

TRAVET I i riverisso. Già j'eu avú da fé... Mia fomna a l'ha dame dontrè comission; j'eu dovú core për tut Turin con la fioca s'le spale. J'eu la schina sudà e i pé marss, (A va al taolin) Omi! e 'l liber për scrivsse?

RUSCA 'L Cap d'session a l'ha falo ritiré.

TRAVET Oh! mi povr'a mi!... I chërdia ancora d'arivé a temp.

MOTON Anssi 'l Cap d'session a l'ha dit che a pena che chiel a vneissa, i lo mandeisso d'd'là.

TRAVET (A spëtrà côl stat... Coma fé?... Oh! I son mai stait cosí ambrojà).

RUSCA C'a m'scota mi, monssú Travet, c'a vada subit, a sa coma c'a l'è côl benedet om, e pi a tarda e pegg a l'è.

TRAVET Si a l'ha rason... J'avria b'sogn d'sueme 'un poch, tanto pi ch'i son anfreidà coma an can... ma là, passienssa! i vad a pieme la strapassà.

MOTON 'L Cap d'session a j avanssa la pena d'andé d'd'là. C'a lo guarda sí.

Leteratura piemontèisa
Vittorio Bersezio
Le miserie 'd monsú Travet